**Taalkunde**

By dit fak leare jim om selsstannich de taalkundige diskusjes yn de fakliteratuer te lêzen en de stof deryn te brûken om jim eigen kennis te fergrutsjen en om der nijsgjirrige kennis foar jim learlingen út te heljen. Jim oefenje ek mei it oerbringen fan dy kennis op oaren. De diskusjes wurde foar it oergrutte part fierd yn de talen Frysk, Nederlânsk, Dútsk en Ingelsk. In goede lêsfeardichheid yn dy talen is foar in frisist dan ek in must. Wy sille jim dêr tige yn traine.

Wichtich ûnderdiel fan de kursus is dat jim leare om in (foarriedich) stânpunt yn te nimmen yn rinnende taalkundige diskusjes en om dêr sels in bydrage oan te leverjen.

**Toetsing**

Jim krije opdrachten yn de kolleezjes. Dêr meitsje jim in ûndersyksdossier fan. Dat leverje jim nei ôfrin fan de kursus yn. It wurdt beoardiele mei in sifer. Dat telt foar 40% mei foar it einsifer.

Fierders meitsje jim nei ôfrin fan de kolleezjerige in skriftlike toets. Dêryn fetsje jim gear wat jim leard ha.

**Plenning**

|  |  |  |  |
| --- | --- | --- | --- |
|  | ynhâld | doer | datum, tiid |
| 1. | Ynlieding, tarieding op opdr. 1 | 60 min. |  |
| 2. | Besprek opdr. 1, tarieding op opdr. 2 | 90 min. |  |
| 3. | Besprek opdr. 2, tarieding op opdr. 3 en 4 | 120 min. |  |
| 4. | Besprek opdr. 4, tarieding op opdr. 5 | 90 min. |  |
| 5. | Besprek opdr. 5, plenning toets | 90 min. |  |
| 6.  | Toets | 45 min. |  |

Literatuer:

\* Popkema, Jan (2006), *Grammatica Fries*. Utrecht: Het Spectrum.

\* Hoekema, Teake (1996), *Beknopte Friese vormleer*. Ljouwert: Afûk.

\* Tiersma, Pieter M. (1999), *Frisian Reference Grammar*. Ljouwert: Fryske Akademy.
\* Munske, Horst Haider (2001), *Handbuch des Friesischen*. Tübingen: Max Niemeyer.
\* Dykstra, Anne & Rolf H. Bremmer (1999), *In skiednis fan 'e Fryske taalkunde*. Ljouwert: Fryske Akademy.

\* Slofstra, Bouke (2011), 'De dea fan ea en nea'. *Us Wurk* 44, s. 1-43.
\* Tamminga, Douwe (1963), 'Frijens, frijheit, frijichheit'. *Op 'e Taelhelling*. Boalsert: Osinga. S. 224-227.
\* Meer, Geart v.d. (1987), 'Friese afleidingen op -heid en -ens: een geval van morfologische rivaliteit?'. *Spectator* 17. S. 360-367.
\* Hoekstra, Eric & Arjan Hut (2003), 'Ta de nominalisearjende efterheaksels -ens en -heid'. *It Beaken* jrg. 65 nr. 1. S. 19-39.
\* Faber, Annekin (s.j.), 'De nominalisearjende efterheaksels -ens en -heid fierder ûndersocht'. Net publisearre.
\* fierdere literatuer nei eigen ynfolling en op oanwizing fan Pieter Duijff

Sjoch foar in taljochting fan de ynhâld fan de kolleezjes en in oersjoch fan it húswurk de neikommende siden.

1. grammatika's ferlykje, didaktisearring
2. neislachwurken lêze, didaktisearring
3. taalkundich artikel lêze, boarnen neigean
3. taalkundich artikel lêze, didaktisearring
4. taalkundich artikel lêze, didaktisearring
5. ûndersykje dat útrint op artikel
+ fjouwer lessen (2 pabo, 2 bachelor Frysk)

**Opdracht 1.**

De earste twa opdrachten binne bedoeld om de basiskennis fan taalkunde út de bachelor wer te aktivearjen, om in byld te krijen fan de sterke en swakke punten fan wichtige neislachwurken en om kennis te didaktisearjen.

Foar opdracht 1 moatte jim de ûndersteande boeken besette. As jim noch gjin abonnemint by Tresoar of in universiteitsbibleteek ha, dan is it de baas en nim ien en helje de boeken dêr dan wei.

It giet om:
\* Jan Popkema (2006), *Grammatica Fries*. Utrecht: Het Spectrum.

\* Teake Hoekema (1996), *Beknopte Friese vormleer*. Ljouwert: Afûk.

\* Pieter Meijes Tiersma (1999), *Frisian Reference Grammar*. Ljouwert: Fryske Akademy.

Blêdzje elk fan de grammatika's earst ris rêstich troch. Besykje om derachter te kommen wat de systematyk is.

Pak der tsien fellen papier by en ferdiel elk fel yn trije kolommen. Elke kolom stiet foar ien fan de trije grammatika's. Skriuw no yn de kolommen op hokker ynformaasje elk fan de grammatika's jout oer de folgjende punten. Jou antwurd yn dyn eigen wurden.

1. Hokker persoanlike foarnamwurden hat it Frysk neffens elk fan de trije grammatika's?

2. Hoe wurde de notiid en de doetiid fan -e-tiidwurden foarme?

3. Hoe wurde de notiid en de doetiid fan -je-tiidwurden foarme?

4. Hoe wurdt de hjittende foarm fan -je-tiidwurden foarme?

5. Hokker twa IPI's binne der?

6. Wat sizze de grammatika's oer de kar fan it helptiidwurd by it mulwurd *west*?

7. Wat sizze de grammatika's oer it ferskil tusken *-ens* en ­*-heid*?

8. Wat sizze de grammatika's oer de folchoarder fan de tiidwurden achter yn de sin?

9. Wat sizze de grammatika's oer it gebrûk fan it helptiidwurd *bliuwe*?

10. Wat sizze de grammatika's oer haadwurdynkorporaasje yn tiidwurden?

Jou no dyn persoanlik antwurd op de ûndersteande fragen.

11. Hokker grammatika is it meast folslein?

12. Hokker grammatika hat oer it generaal de dúdlikste útlis?
13. Yn hokker grammatika kinst it maklikst fine watst sikest?
14. Hokker grammatika is it geskiktst foar in masterstudint Frysk? Wêrom
15. Hokker grammatika is it geskiktst foar in bachelorstudint Frysk? Wêrom?
16. Hokker grammatika is it geskiktst om te brûken yn vwo 6? Wêrom?

17. Hokker grammatika is it geskiktst foar in folwoeksene dy't yn selsstúdzje Frysk leare wol?

18. Hokker grammatika is it geskiktst foar in taalkundige dy't witte wol hoe't haadwurdynkorporaasje yn it Frysk wurket?

Fier de folgjende opdracht út:

19. De fakgroep Frysk fan de NHL sil takom jier in nije boekelist meitsje foar bachelorstudinten. Foar de taalkundefakken moatte se in grammatika oantuge. Do krijst it fersyk om in advys út te bringen. Skriuw in brief fan likernôch in kantsje A4 dêr'tst in ûnderboud advys yn setst.

Nim de útwurking fan de boppesteande 19 fragen/opdrachten yn dyn dossier op.

**Opdracht 2.**

By dizze opdracht ferkenne jim de neislachwurken fierder. Jim meitsje in ferliking en brûke de neislachwurken as poarte nei de fakliteratuer.

Foar opdracht 2 moatte jim de folgjende boeken besette:
\* Munske, Horst Haider (2001), *Handbuch des Friesischen*. Tübingen: Max Niemeyer.
\* Dykstra, Anne & Rolf H. Bremmer (1999), *In skiednis fan 'e Fryske taalkunde*. Ljouwert: Fryske Akademy.

Blêdzje de beide boeken rêstich troch. Ferdiel dan in fel papier yn twa kolommen en jou foar elk boek yn in aparte kolom antwurd op de folgjende fragen:

1. Hoe tagonklik is it boek skreaun foar in masterstudint?
2. Hoe tagonklik is it boek skreaun foar in bachelorstudint?
3. Wat binne de fiertalen fan it boek?

4. Wat skriuwt it boek oer typen ynterferinsjes?
5. Wat skriuwt it boek oer de sosjale of psychologyske oarsaak fan ynterferinsjes?
6. Nei hoefolle fakliteratuer (boeken, artikels) oer ynterferinsjes ferwiist it boek sa likernôch?

7. Hoefolle siden besteget it boek oan it Aldfrysk?

8. Slach it boek op samar in side iepen en sykje op dy side in ferwizing nei in boek of artikel út de fakliteratuer. Freegje dy boarne op en kontrolearje oft dêr echt yn stiet wat it neislachwurk seit dat deryn stiet. Foegje in kopy ta of skriuw de oanbelangjende passaazje oer as bewiis.

By it trochblêdzjen fan de twa neislachwurken bist grif de titels tsjinkaam fan de tydskriften *Us Wurk*, *Tydskrift foar Fryske Taalkunde (TFT)* en *It Beaken*. Freegje by de bibleteek ris in jiergong fan dy tydskriften op en beantwurdzje dan foar elk tydskrift de folgjende fragen:

9. Hokker dielgebieten fan de frisistyk wurde foaral behannele yn it tydskrift (taalkunde, letterkunde, skiednis ensfh.)?
10. Hokker fiertalen brûkt it tydskrift foaral?

11. Hoe tagonklik is it tydskrift foar in masterstudint?
12. Hoe tagonklik is it tydskrift foar in bachelorstudint?

Nim de útwurking fan de boppesteande 12 fragen/opdrachten yn dyn dossier op.

**Opdracht 3**

It doel fan dizze opdracht is it tarieden en jaan fan fjouwer kolleezjes foar bachelorstudinten (Frysk of pabo).

Yn oerlis mei de dosint stelle jim leardoelen fêst foar de kolleezjes. Dy lizze op it mêd fan taalskiednis en ynterferinsjeproblematyk.

Jim sykje dêr materiaal by en riede jim sa goed ta dat jim boppe de stof steane.

1. Meitsje in sinfolle lesopset. Jim hoege gjin lesformulier yn te foljen as jim dat net sinfol taliket, mar meitsje wol koart ynsichtlik hoe't jim de lestiid brûke wolle.

2. Untwikkelje materiaal foar de les (bygelyks in omparter, wurkblêd of PowerPoint).

3. Skriuw nei ôfrin fan elk kolleezje in selsevaluaasje: wat gong goed, wat net, hoe kaam dat ensfh.

4. Untwikkelje yn oerlis mei de dosint in toets(opdracht) oer de kolleezjestof.

Nim de útwurking fan de boppesteande 4 fragen/opdrachten yn dyn dossier op.

**Opdracht 4**

As tarieding op dizze opdracht lêze jim it artikel *De dea fan ea en nea* fan Bouke Slofstra. Jim meitsje der in koarte gearfetting fan en beprate dêrnei op kolleezje mei de dosint de ynhâld fan it artikel. Dêrnei meitsje jim de ûndersteande opdrachten:

1. Meitsje in wiidweidige gearfetting fan it artikel.

2. Skriuw op wat de kennis dy't jim út it artikel helje betsjutte kin foar de skriuwtaalnoarm fan it hjoeddeiske Frysk.

3. Skriuw in koarte kollum dêr'tst yn útleist dat ea en nea yn in beskaat opsicht 'nijere' Fryske wurden binne as oaiten noait*.* Brûk Slofstra syn artikel as basis, mar jou in eigen ynfolling oan de kollum. Stjoer de kollum nei de redaksje fan it tydskrift *De Moanne* mei it fersyk om him te pleatsen.

4. Nim de korrespondinsje oer de opname of ôfwizing fan it artikel yn it dossier op.

Nim de útwurking fan de boppesteande 4 fragen/opdrachten yn dyn dossier op.

**Opdracht 5**

As tarieding op dizze opdracht lêze jim de ûndersteande artikels. Jim beantwurdzje de ûndersteande fragen 1-4 en beprate de antwurden mei de dosint.

\* Tamminga, Douwe (1963), 'Frijens, frijheit, frijichheit'. *Op 'e Taelhelling*. Boalsert: Osinga. S. 224-227.
\* Meer, Geart v.d. (1987), 'Friese afleidingen op -heid en -ens: een geval van morfologische rivaliteit?'. *Spectator* 17. S. 360-367.
\* Hoekstra, Eric & Arjan Hut (2003), 'Ta de nominalisearjende efterheaksels -ens en -heid'. *It Beaken* jrg. 65 nr. 1. S. 19-39.

1. Hoe is it efterheaksels -ens neffens de skriuwers fan de artikels ûntstien?
2. Oan hokker efterheaksels yn oare talen is it besibbe?

3. Net by alle wurden binne beide efterheaksels mooglik. Soms kinne se wol beide, mar klinkt it iene better as it oare. Skriuw foar elk artikel op by hokker wurden oft neffens de skriuwers elk fan beide suffiksen goed, min of hielendal net brûkt wurde kin.

4. Skriuw op basis fan dyn eigen taalgefoel op mei hokker oardielen oer it gebrûk fan -ens/-heid oftst it ûniens bist.

Nei it kolleezje lêze jim it folgjende artikel, wurkje jim de fragen 1-4 fierder út en meitsje jim de opdrachten 5-6.

\* Faber, Annekin (s.j.), 'De nominalisearjende efterheaksels -ens en -heid fierder ûndersocht'. Net publisearre.

5. Skriuw in artikel fan likernôch in kantsje A4 dêr'tst dyn antwurden op de fragen 1-4 op in tagonklike manier yn presintearrest. Ferwurkje ek it artikel fan Annekin Faber yn dyn artikel. It artikel moat geskikt wêze om op te nimmen yn in reader foar it fak 'fonology en morfology' foar bachelorstudinten Frysk.

6. Freegje op syn minst twa bachelorstudinten om it artikel te lêzen en fan kommentaar te foarsjen. Pas it oan op basis fan har kommentaar.

Nim de útwurking fan de boppesteande 4 fragen/opdrachten yn dyn dossier op.